ddrg/super_eurlex huggingface dataset:
KIRJALLINEN KYSYMYS E-2317/01 esittäjä(t): Maria Carrilho (PSE) komissiolle. Kap Verde.



Virallinen lehti nro 160 E , 04/07/2002 s. 0010 - 0011



KIRJALLINEN KYSYMYS E-2317/01 esittäjä(t): Maria Carrilho (PSE) komissiolle (31. heinäkuuta 2001) Aihe: Kap Verde 14. kesäkuuta 2001 pidetyssä täysistunnossa hyväksytyn komission tiedonannosta neuvostolle ja Euroopan parlamentille ulkomaanedustuksen kehittämisestä annetun Euroopan parlamentin päätöslauselman 15 kohdassa todetaan, että on tarpeen pitää yllä lähetystöjä niissä maissa, jotka ovat tärkeitä demokratisoitumisen kannalta ja jotka kunnioittavat ihmisoikeuksia omilla alueillaan. 3. heinäkuuta 2001 julkaistussa komission tiedonannossa ulkomaanedustuksen kehittämisestä viitataan kuitenkin mahdollisuuteen muuttaa Kap Verden lähetystö tiedotustoimistoksi. Mitkä ovat komission Kap Verden lähetystöä koskevat suunnitelmat? Onko komissio tietoinen, että Kap Verden lähetystön mahdollisella siirtämisellä Senegalin lähetystön alaisuuteen olisi merkittäviä aluepoliittisia ja Kap Verden kannalta kielteisiä seurauksia? Christopher Pattenin komission puolesta antama vastaus (8. marraskuuta 2001) Komissio esitti ulkomaanedustuksen kehittämisestä 4 päivänä heinäkuuta 2001 annetussa tiedonannossa(1) uusien lähetystöjen avaamisen painopisteet. Lisäksi se esitti joidenkin nykyisten lähetystöjen sulkemista tai niiden toiminnan järkiperäistämistä koskevat suunnitelmansa, jotta uudet lähetystöt voitaisiin avata ulkomaanedustuksen hallintoa varten käytettävissä olevien määrärahojen niukkuudesta huolimatta. Vaikka vuoden 2001 tiedonannossa viitataan todellakin Kap Verden lähetystöön, päätös tehostaa Praian lähetystön toimintaa ja nimittää lähetystön päälliköksi muualla asuva henkilö oli tehty jo aiemmin ulkomaanedustuksen kehittämisestä 18 päivänä heinäkuuta 2000 annetussa komission tiedonannossa(2). Kap Verden lähetystön päällikön jäädessä eläkkeelle ja poistuessa maasta helmikuun 2001 lopussa hänen tilalleen ei siten nimitetty uutta päällikköä kyseisen päätöksen mukaisesti. Päätös asettaa Kap Verden lähetystö Senegalin nykyisen alueellisen lähetystön, joka vastaa myös Gambian lähetystöstä, alaisuuteen, perustui yksinomaan hallinnollisiin ja logistisiin näkökohtiin. Senegalin lähetystön tehtävien sisäisen hajauttamisen yhteydessä on tarkoitus palkata lisähenkilöstöä, jotta se voisi lisätä tukeaan muille vastuualueeseensa kuuluville maille. Samalla lisätään myös Kap Verden henkilökuntaa. Koska tukea on tarkoitus lisätä edellä kuvatulla tavalla, ei siis ole todennäköistä, että komission päätös vaikuttaisi kielteisesti Kap Verden kanssa tehtävää yhteistyötä koskevaan ohjelmaan. (1) KOM(2001) 381, lopullinen. (2) KOM(2000) 456, lopullinen.
KIRJALLINEN KYSYMYS E-3212/01 esittäjä(t): John Bowis (PPE-DE), Philip Bushill-Matthews (PPE-DE),Martin Callanan (PPE-DE), Daniel Hannan (PPE-DE),Christopher Heaton-Harris (PPE-DE), Roger Helmer (PPE-DE),Astrid Lulling (PPE-DE), Neil Parish (PPE-DE), Charles Tannock (PPE-DE)ja Theresa Villiers (PPE-DE) komissiolle. Fysikaalisia tekijöitä (tärinä) käsittelevän direktiivin yritysvaikutusten arviointi.



Virallinen lehti nro 147 E , 20/06/2002 s. 0132 - 0133



KIRJALLINEN KYSYMYS E-3212/01 esittäjä(t): John Bowis (PPE-DE), Philip Bushill-Matthews (PPE-DE),Martin Callanan (PPE-DE), Daniel Hannan (PPE-DE),Christopher Heaton-Harris (PPE-DE), Roger Helmer (PPE-DE),Astrid Lulling (PPE-DE), Neil Parish (PPE-DE), Charles Tannock (PPE-DE)ja Theresa Villiers (PPE-DE) komissiolle (22. marraskuuta 2001) Aihe: Fysikaalisia tekijöitä (tärinä) käsittelevän direktiivin yritysvaikutusten arviointi Onko komissio toteuttanut yrityksille aiheutuvien vaikutusten arvioinnin fysikaalisia tekijöitä (tärinä) käsittelevästä direktiivistä? Jos on, mitkä ovat direktiivin täytäntöönpanon arvioidut vuosittaiset kustannukset yrityksille kussakin jäsenvaltiossa? Jotta Euroopan parlamentti on tietoinen hyväksymiensä direktiivien kustannuksista yrityksille ja jotta kustannuksia voidaan vähentää, voiko komissio toimittaa Euroopan parlamentin kirjastoon yrityksille aiheutuvien vaikutusten arvioinnin kustakin säädöksestä, joka aiheuttaa kustannuksia yrityksille, jotta kaikki Euroopan parlamentin jäsenet voivat hyödyntää tietoja parlamentin käsitellessä komission direktiiviehdotuksia joko valiokunnassa tai ennen täysistuntoa? Anna Diamantopouloun komission puolesta antama vastaus (21. joulukuuta 2001) Kun komissio teki ehdotuksen direktiiviksi turvallisuutta ja terveyttä koskevista vähimmäisvaatimuksista työntekijöiden altistuessa fysikaalisten tekijöiden aiheuttamille vaaroille(1), se laati selvityksen, jossa tutkittiin kunkin ehdotuksessa olevan fysikaalisen tekijän erityisvaikutuksia ja pienten ja keskisuurten yritysten toimintaa, ja siinä on arvio direktiivin täytäntöönpanosta aiheutuvista kustannuksista. Kustannukset saattavat olla pienemmät sen mukaan, mitkä raja-arvot hyväksytään. Komissio on julkaissut kyseisiä tietoja jo pitkään. Vuodesta 1986 komissio on laatinut arvion yrityksille aiheutuvista vaikutuksista liikeyrityksiin merkittävästi vaikuttavien ehdotusten osalta. Asiasta vastaavat yksiköt tekevät kyseiset arviot hajautetusti, minkä jälkeen ne sisällytetään viralliseen KOM-asiakirjaan. Tällä tavoin ehdotuksen arvioiduista vaikutuksista yrityksiin tiedotetaan päättäjille ja asiasta kiinnostuneelle yleisölle. (1) EYVL C 77, 18.3.1993.
KIRJALLINEN KYSYMYS E-2726/01

esittäjä(t): Hartmut Nassauer (PPE-DE) komissiolle

(5. lokakuuta 2001)

Aihe: Kansallisen terrorismikomission Yhdysvaltojen kongressille 5. kesäkuuta 2000 esittämä kertomus

Yllä mainitussa kertomuksessa luokitellaan Pakistanin ohella myös Kreikka valtioksi, joka ei tee riittävästi yhteistyötä USA:n viranomaisten kanssa terrorismin torjunnassa ja johon siksi olisi kohdistettava sanktioita.

1. Mistä lähtien komissio on tiennyt tästä kertomuksesta ja mitä johtopäätöksiä se on siitä tehnyt?

2. Mitä mieltä komissio on Kreikkaa vastaan esitetyistä syytöksistä?

António Vitorinon komission puolesta antama vastaus

(28. marraskuuta 2001)

1. Komissio on ollut tietoinen tästä kertomuksesta kesäkuusta 2000 asti. Komissio ei yhdy kertomuksessa esitettyihin päätelmiin, koska Kreikka on allekirjoittanut kaikki terrorismin torjuntaa koskevat YK:n yleissopimukset ja pyrkii aktiivisesti saattamaan alueensa sisäisten ja ulkopuolisten terroritekojen tekijät vastuuseen. Lisäksi Kreikan rikoslakia ja rikosprosessilakia on uudistettu merkittävästi 27. kesäkuuta 2001 annetun terrorismia koskevan lain nro 2928 myötä. Kreikka ja Yhdysvallat ratifioivat vuonna 2000 keskinäistä oikeusapua koskevan sopimuksen ja allekirjoittivat poliisiyhteistyötä koskevan pöytäkirjan kahdenvälisen lainvalvontayhteistyön sekä terrorismia koskevan yhteistyön tehostamiseksi.

2. Komissio katsoo, että Kreikka osallistuu täysivaltaisesti EU:n terrorismintorjuntapolitiikkaan ja että tässä yhteydessä maa tekee asianmukaista yhteistyötä myös EU:n ulkopuolisten maiden kanssa.
KIRJALLINEN KYSYMYS E-2697/01 esittäjä(t): Mario Mauro (PPE-DE) komissiolle. Tutkimuksen pääosaston myöntämä rahoitus.



Virallinen lehti nro 160 E , 04/07/2002 s. 0033 - 0033



KIRJALLINEN KYSYMYS E-2697/01 esittäjä(t): Mario Mauro (PPE-DE) komissiolle (3. lokakuuta 2001) Aihe: Tutkimuksen pääosaston myöntämä rahoitus Voisiko Euroopan komissio ilmoittaa kaikki Ligurian, Lombardian, Piemonten ja Aostanlaakson vuosina 20002001 tutkimuksen pääosaston hallinnoimaa rahoitusta varten esittämät hankkeet sekä hyväksyttyjen hankkeiden nimet? Philippe Busquinin komission puolesta antama vastaus (31. tammikuuta 2002) Komissio lähettää suoraan kysyjälle ja Euroopan parlamentin pääsihteeristöön tilastollisen katsauksen Italian alueiden Ligurian, Lombardian, Piemonten ja Val d'Aostan osallistumisesta viidenteen puiteohjelmaan. Katsauksessa on taulukko, jossa esitetään erityisohjelmakohtaisesti jätettyjen ehdotusten ja allekirjoitettujen sopimusten lukumäärä, ja luettelosta, jossa on yksityiskohtaisempia tietoja allekirjoitetuista sopimuksista. Komissiolle toimitettuja ehdotuksia koskevia yksityiskohtaisia tietoja ei voida julkistaa, koska komissio noudattaa täydellistä luottamuksellisuutta kaikkien ehdotusten laatijoiden suhteen. Lisätietoja sopimuksista, mukaan luettuina hankkeiden tiivistelmät ja yhteistyökumppaneita koskevat yksityiskohtaiset tiedot, on saatavilla Cordis-tietokannassa Internet-osoitteissa http://www.cordis.lu ja http://dbs.cordis.lu/search/en/simple/EN_PROJ_simple.html.
KIRJALLINEN KYSYMYS E-2532/01 esittäjä(t): Konstantinos Hatzidakis (PPE-DE) komissiolle. Kyproksen kulttuuriperinnön vääristely.



Virallinen lehti nro 160 E , 04/07/2002 s. 0021 - 0022



KIRJALLINEN KYSYMYS E-2532/01 esittäjä(t): Konstantinos Hatzidakis (PPE-DE) komissiolle (19. syyskuuta 2001) Aihe: Kyproksen kulttuuriperinnön vääristely Saamieni tietojen mukaan Salaminan arkeologisella alueella Kyproksen miehitetyssä osassa on viime aikoina (25. kesäkuuta 29. heinäkuuta 2001) suoritettu laittomia kaivauksia. Kyproksen tasavallan Turkkia vastaan tekemää neljättä valtiovalitusta koskevassa Euroopan ihmisoikeustuomioistuimen tuomiossa (10. toukokuuta 2001) todetaan, että Turkin hallitus on vastuussa näistä laittomista kaivauksista. Kun otetaan huomioon kiistämättömät tiedot, jotka osoittavat, että vuodesta 1974 lähtien tähän päivään saakka Turkin miehittämällä alueella on järjestelmällisesti pyritty tuhoamaan ja vääristelemään alueen kulttuuriperintöä ja ulkomuotoa, tuhottu ja ryöstetty uskonnollisia laitoksia ja viety salaa ulkomaille myytäväksi mittaamattoman arvokkaita muinaismuistoja, kysyn komissiolta seuraavaa: 1. Mitä komissio aikoo tehdä laittomien kaivauksien lopettamiseksi muinaisella Salaminan alueella? 2. Onko komissio ryhtynyt tai aikooko se ryhtyä toimiin Kyproksen miehitetyn alueen historiallisten muistomerkkien ja yleisemmin sen kulttuuriperinnön suojelemiseksi? Günter Verheugenin komission puolesta antama vastaus (30. lokakuuta 2001) 1. Komissio on YK:n kasvatus-, tiede- ja kulttuurijärjestö Unescon ja muiden kansainvälisten järjestöjen tapaan tietoinen saaren pohjoisosassa Salaminan alueella suoritetuista kaivauksista. Valitettavasti se, että saari on käytännöllisesti katsoen jakautunut kahtia, aiheuttaa tämän tapaisia ongelmia ja vaikeuttaa välittömiin toimiin ryhtymistä. Komission Nikosian edustusto kuitenkin seuraa parhaansa mukaan tilanteen kehittymistä Salaminan alueella. 2. Komissio rahoittaa vuoden 2000 ja 2001 liittymistä valmistelevista budjettivaroista Nikosian vanhan osan entisöintiä (Omerijen ja Selimijen moskeijan alueella sekä Faneromenin ja Samanbahcen alueilla) kaupungin kahtiajakolinjan eli nk. vihreän linjan molemmin puolin osana Nikosian yleissuunnitelmaa. Tässä kahden yhdyskunnan yhteishankkeessa Kyproksen kreikkalais- ja turkkilaisyhteisön jäsenet tekevät yhteistyötä muurien ympäröimän Nikosian vanhan kaupungin kohentamiseksi ja sen arkkitehtuuri- ja kulttuuriperinnön vaalimiseksi. Vuoden 2000 vaihe käynnistyi 1. lokakuuta 2001.
KIRJALLINEN KYSYMYS E-3019/01 esittäjä(t): Giles Chichester (PPE-DE) komissiolle. Broilerien emokanojen ruokinnan välipäivä.



Virallinen lehti nro 147 E , 20/06/2002 s. 0076 - 0076



KIRJALLINEN KYSYMYS E-3019/01 esittäjä(t): Giles Chichester (PPE-DE) komissiolle (29. lokakuuta 2001) Aihe: Broilerien emokanojen ruokinnan välipäivä Ruokinnan välipäivät on siipikarjantuottajien termi, joka tarkoittaa sitä, että broilerien emokanoille annetaan joka toinen päivä vain pienennetty ruoka-annos. Tämä rajoitus on usein liian ankara ja sen vuoksi julma käytäntö. Voiko komissio ilmoittaa, kieltääkö tuotantoeläinten suojelua koskeva neuvoston direktiivi 98/58 EY(1) mainitun käytännön ja jos kieltää, mihin toimiin on ryhdytty sen varmistamiseksi, että siipikarjantuottajat kaikkialla jäsenvaltioissa eivät enää rajoita broilerien emokanojen ravinnon saantia tällä julmalla tavalla? (1) EYVL L 221, 8.8.1998, s. 23. David Byrnen komission puolesta antama vastaus (9. tammikuuta 2002) Tuotantoeläinten suojelusta 20 päivänä heinäkuuta 1998 annetussa neuvoston direktiivissä 98/58/EY säädetään, että eläinten on päästävä syömään niiden fysiologisia tarpeita vastaavin väliajoin (liitteen 15 kohta) ja että hyvän terveydentilan säilyttämiseksi ja ravitsemustarpeen tyydyttämiseksi eläinten ruokavalion on oltava riittävä. Eläinten terveyttä ja hyvinvointia käsittelevän tiedekomitean 21. maaliskuuta 2000 antamassa lausunnossa todetaan, että ruokinnan voimakas rajoittaminen heikentää broilereiden hyvinvointia kohtuuttomasti. Tiedekomitea toteaa, että myös käytäntö, jossa siitoslintujen painon nostamiseksi niiden annetaan syödä rajoittamattomasti, johtaa nykyisten lintulajien hyvinvoinnin vakavaan heikkenemiseen muilla tavoin. Tämän vuoksi ei voida todeta, että kaikenlainen ruokinnan rajoittaminen olisi direktiivin vastaista, koska on otettava huomioon myös annostelemattomasta ruokintajärjestelmästä eläimille mahdollisesti aiheutuvat haitat. Kysymyksen siitä, onko jokin tietty ruokintajärjestelmä direktiivin liitteen 15 kohdan vastainen, ratkaisevat ensi kädessä jäsenvaltiot valvoessaan direktiivin soveltamista. Jos jäsenvaltio toteaa ruokintajärjestelmän olevan liitteen säännösten vastainen, jäsenvaltiolla pitäisi direktiivin täytäntöönpanijana olla käytettävissään riittävät mahdollisuudet ryhtyä erityistoimenpiteisiin eläinten hyvinvoinnin turvaamiseksi. Eläinten terveyttä ja hyvinvointia käsittelevän tiedekomitean edellä mainitun lausunnon perusteella komissio aikoo tehdä vuoden 2002 toisella puoliskolla neuvostolle ehdotuksen standardien asettamiseksi broilereiden suojelulle.
KIRJALLINEN KYSYMYS E-3162/01 esittäjä(t): Christopher Heaton-Harris (PPE-DE) komissiolle. Komission henkilöstön poissaolot.



Virallinen lehti nro 147 E , 20/06/2002 s. 0119 - 0119



KIRJALLINEN KYSYMYS E-3162/01 esittäjä(t): Christopher Heaton-Harris (PPE-DE) komissiolle (19. marraskuuta 2001) Aihe: Komission henkilöstön poissaolot Vaikka nimiä ja tunnisteita ei pyydetä henkilöstön jäsenten yksityisyyden suojelemiseksi, voiko komissio ilmoittaa, kuinka paljon komission henkilöstö on poissa työstä tai sairaana? Kuinka paljon poissaoloja oli edellisen komission aikana ja kuinka paljon niitä on nykyisin? Katsooko komissio, että poissaolojen määrä on liian korkea? Voiko komissio ilmoittaa luvut pääosastoittain? Neil Kinnockin komission puolesta antama vastaus (9. tammikuuta 2002) On hyvin vaikeaa saada vertailukelpoisia lukuja poissaolojen määrästä jäsenvaltioiden hallinnossa. EY:n tilastotoimiston saatavilla olevat rajalliset tiedot eivät kuitenkaan osoita, että sairauspoissaolojen määrä olisi komissiossa suurempi kuin keskimäärin jäsenvaltioiden hallinnossa. Poissaolojen kirjaukseen käytettävissä tieto- ja hallintojärjestelmissä on tapahtunut muutoksia, erityisesti vuonna 1997 päätetty ja vuonna 1999 toteutettu hajauttamien yksittäisten pääosastojen tasolle, minkä vuoksi on hyvin vaikeaa verrata aiempien poissaolojen määrää vuodesta 2000 saatavilla oleviin tietoihin. Saatavilla olevat vertailukelpoiset luvut eivät kuitenkaan osoita tilanteen heikentymistä ajan mittaan, eikä ole mitään merkkejä siitä, että sairauspoissaolojen määrä komissiossa olisi epätavallisen suuri. Komission parlamentille kesäkuussa 2001 lähettämässä kertomuksessa todetaan, että poissaolojen 3,6 prosentin taso vuonna 2000 komissiossa on alle kaikkien yhteisön toimielinten keskiarvon (Euroopan parlamentti 5,8 prosenttia, neuvosto 5,5 prosenttia, talous- ja sosiaalikomitea 5,9 prosenttia, EY:n tuomioistuin 3,9 prosenttia, tilintarkastustuomioistuin 3,4 prosenttia ja alueiden komitea 3,3 prosenttia). Kertomus kokonaisuudessaan on luonnollisesti arvoisan parlamentin jäsenen saatavilla parlamentissa. Kyseisen asian kannalta merkityksellisiä otteita siitä (mm. taulukoita, joissa poissaolot esitetään keston, henkilöstökategorian ja pääosaston mukaan) lähetetään suoraan arvoisalle parlamentin jäsenelle ja parlamentin sihteeristölle.
KIRJALLINEN KYSYMYS E-2871/01 esittäjä(t): Jorge Hernández Mollar (PPE-DE) komissiolle. Euroopan unioni ja Málagan messukeskuksen rakentamisen rahoittaminen.



Virallinen lehti nro 147 E , 20/06/2002 s. 0060 - 0061



KIRJALLINEN KYSYMYS E-2871/01 esittäjä(t): Jorge Hernández Mollar (PPE-DE) komissiolle (17. lokakuuta 2001) Aihe: Euroopan unioni ja Málagan messukeskuksen rakentamisen rahoittaminen Kaikkein pessimistisimmät ennusteet varoista, joita EU myöntää espanjalaisen Málagan kaupungin messu- ja näyttelykeskuksen rakentamiseen, ovat toteutuneet. Euroopan unioni on hylännyt Málagan kaupunginhallituksen pyynnön myöntää tälle merkittävälle keskukselle 2,5 miljardia pesetaa Espanjan ja Marokon välisen Interreg III -ohjelman kautta. Keskuksen rakentaminen on olennaisen tärkeää yhteisön toimien kehittämiselle Pohjois-Afrikan, erityisesti Marokon, kanssa. Mihin muihin toimiin komissio suosittaa Málagan viranomaisten ryhtyvän, jotta saataisiin rahoitus rakennukselle, joka avaa Afrikan ovet kaikille Euroopan unionin maille? Michel Barnier'n komission puolesta antama vastaus (28. marraskuuta 2001) Rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) mukaisesti yksittäisten hankkeiden valinnasta vastaa ohjelman seurantakomitea, joka koostuu muun muassa kansallisten ja alueellisten viranomaisten edustajista. Parlamentin jäsenen mainitsema hanke ei näytä vastaavan sentyyppistä infrastruktuuria, jolle voitaisiin harkita osarahoituksen myöntämistä Interreg III -yhteisöaloitteen varoista. Sitä ei mainita aloitteen toimintalinjojen ja tukikelpoisten toimien ohjeellisessa luettelossa(2) eikä sillä myöskään ole selkeästi rajat ylittävää luonnetta. Komission mukaan tämäntyyppiselle hankkeelle voitaisiin harkita tuen myöntämistä Andalusian tavoite 1 -toimintaohjelmasta, jolle on myönnetty ohjelmakaudeksi 20002006 rakennerahastojen tukea yhteensä 7 840,4 miljoonaa euroa, josta Euroopan aluekehitysrahaston osuus on 6 152,7 miljoonaa euroa. (1) EYVL L 161, 26.6.1999. (2) Komission tiedonanto jäsenvaltioille, annettu 28 päivänä huhtikuuta 2000, Euroopan alueen sopusointuiseen ja tasapainoiseen kehittämiseen tähtäävän Euroopan laajuista yhteistyötä koskevan yhteisöaloitteen suuntaviivojen vahvistamisesta Interreg III, liite 2, EYVL C 143, 23.5.2000.
KIRJALLINEN KYSYMYS E-2690/01 esittäjä(t): Mario Mauro (PPE-DE) komissiolle. Europe Aid -toimiston myöntämä rahoitus.



Virallinen lehti nro 160 E , 04/07/2002 s. 0032 - 0032



KIRJALLINEN KYSYMYS E-2690/01 esittäjä(t): Mario Mauro (PPE-DE) komissiolle (3. lokakuuta 2001) Aihe: Europe Aid -toimiston myöntämä rahoitus Voisiko Euroopan komissio ilmoittaa kaikki Ligurian, Lombardian, Piemonten ja Aostanlaakson vuosina 20002001 Europe Aid -toimiston hallinnoimaa rahoitusta varten esittämät hankkeet sekä hyväksyttyjen hankkeiden nimet? Christopher Pattenin komission puolesta antama vastaus (31. tammikuuta 2002) Budjettikohtien B7-6430 ja B7-6002 (hajautettu yhteistyö) osalta useiden Pohjois-Italian alueiden kanssa on oltu alustavasti yhteydessä. Vuosien 2000 ja 2001 aikana Italian alueilta saadut rahoituspyynnöt, niin hyväksytyt kuin hylätytkin, lähetetään tiedoksi suoraan arvoisalle parlamentin jäsenelle sekä parlamentin sihteeristöön. Budjettikohdan B7-6000 (valtiosta riippumattomien järjestöjen toteuttamien toimien yhteisrahoitus) osalta Italian alueilta ei ole saatu yhtään kirjallista pyyntöä.
KIRJALLINEN KYSYMYS E-3116/01 esittäjä(t): Giovanni Pittella (PSE) komissiolle. Ympäristön tila Marianna di Pietrabiancan alueella (CZ) Italiassa.



Virallinen lehti nro 147 E , 20/06/2002 s. 0101 - 0101



KIRJALLINEN KYSYMYS E-3116/01 esittäjä(t): Giovanni Pittella (PSE) komissiolle (13. marraskuuta 2001) Aihe: Ympäristön tila Marianna di Pietrabiancan alueella (CZ) Italiassa On olemassa selviä viitteitä siitä, että Marianna di Pietrabiancan alueella (CZ, Italia) maaperään on varastoitu noin 30 metrin päässä rantaviivasta satoja ratapölkkyjä. Nämä ratapölkyt on todennäköisesti kuljettanut paikalle Mollo-niminen yritys kylpylärakennuksen rakentamista varten. Ympäristöministeriö luokittelee ratapölkyt erityisjätteiksi. Julkisista töistä ja kauppalaivastosta vastaavien ministeriöiden 26. maaliskuuta 1970 antaman asetuksen vastaisesti (Bonifatin rannikon julistaminen alueeksi, jolla on suurta yleistä mielenkiintoa) S. Marian kallioille on vuosien saatossa rakennettu kylpylärakennuksia sekä kiinteitä myyntikojuja sementistä ja muita sementtirakennelmia. Vuoden 2000 talvella merkittävä osa kallioista sortui ja vajosi mereen. Valtion lainsäädännön vastaisesti koko Bonifatin rannikon alueella jalankulkijoilta on suljettu useita merenrantaan johtavia reittejä. Mihin toimiin komissio aikoo ryhtyä alueen palauttamiseksi entiseen tilaansa ja poistaakseen selvästi laittoman kiellon? Margot Wallströmin komission puolesta antama vastaus (7. tammikuuta 2002) Komission toimivalta rajoittuu sille EY:n perustamissopimuksessa myönnettyyn toimivaltaan. Komission vastuulla on erityisesti varmistaa, että yhteisön oikeutta sovelletaan kaikissa jäsenvaltioissa asianmukaisesti. EY:n perustamissopimuksen 211 artiklan (ent. 155 artiklan) mukaan Turvatakseen yhteismarkkinoiden moitteettoman toiminnan ja kehityksen komissio huolehtii siitä, että tämän sopimuksen määräyksiä sekä toimielinten sen nojalla antamia säännöksiä ja määräyksiä noudatetaan. EY:n perustamissopimuksen 226 artiklassa (ent. 169 artiklan) määrätään: Jos komissio katsoo, että jäsenvaltio on jättänyt täyttämättä sille tämän sopimuksen mukaan kuuluvan velvollisuuden, komissio antaa asiasta lausunnon perusteluineen varattuaan ensin sille valtiolle, jota asia koskee, tilaisuuden esittää huomautuksensa. Jos valtio, jota asia koskee, ei noudata lausuntoa komission asettamassa määräajassa, komissio voi saattaa asian yhteisön tuomioistuimen käsiteltäväksi. Parlamentin jäsenen antaminen tietojen perusteella yhteisön oikeuden soveltamista koskevalle kantelulle ei ole perusteita eikä yhteisön direktiivien selvää rikkomista voida siten tällä hetkellä todeta. Jos parlamentin jäsen toimittaa tarkempia tietoja, joiden avulla komissio voi arvioida kysymyksiä suhteessa sovellettavaan yhteisön ympäristölainsäädäntöön, komissio voi käynnistää asiaa koskevan tutkimuksen.